b"\n_START_ARTICLE_\nAleksandr Sok\xc3\xbarov\n_START_SECTION_\nBiografia\n_START_PARAGRAPH_\nFill d'un soldat professional, Aleksandr Nikol\xc3\xa0ievitx Sok\xc3\xbarov (Podvorikha, Irkutsk, Sib\xc3\xa8ria, 1951) va passar la seva inf\xc3\xa0ncia i joventut entre Pol\xc3\xb2nia i el Turkmenistan, seguint les diverses destinacions del seu pare. El 1968 va comen\xc3\xa7ar els estudis d'hist\xc3\xb2ria a la Universitat de Gorki i es va incorporar en una emissora de televisi\xc3\xb3 local per fer-hi documentals._NEWLINE_Entre 1969 i 1975 Sok\xc3\xbarov va treballar d'ajudant de direcci\xc3\xb3 a l'estudi de televisi\xc3\xb3 de Nijni N\xc3\xb3vgorod (en rus: \xd0\x9d\xd0\xb8\xd0\xb6\xd0\xbd\xd0\xb8\xd0\xb9 \xd0\x9d\xd0\xbe\xd0\xb2\xd0\xb3\xd0\xbe\xd1\x80\xd0\xbe\xd0\xb4). Va estudiar hist\xc3\xb2ria a la universitat de Gorki (actualment reanomenada Nijni N\xc3\xb3vgorod). Despr\xc3\xa9s de llicenciar-se en hist\xc3\xb2ria, va ingressar a l'Escola de Cinema de Moscou (VGIK), (en rus: \xd0\x92\xd1\x81\xd0\xb5\xd1\x80\xd0\xbe\xd1\x81\xd1\x81\xd0\xb8\xd0\xb9\xd1\x81\xd0\xba\xd0\xb8\xd0\xb9 \xd0\xb3\xd0\xbe\xd1\x81\xd1\x83\xd0\xb4\xd0\xb0\xd1\x80\xd1\x81\xd1\x82\xd0\xb2\xd0\xb5\xd0\xbd\xd0\xbd\xd1\x8b\xd0\xb9 \xd0\xb8\xd0\xbd\xd1\x81\xd1\x82\xd0\xb8\xd1\x82\xd1\x83\xd1\x82 \xd0\xba\xd0\xb8\xd0\xbd\xd0\xb5\xd0\xbc\xd0\xb0\xd1\x82\xd0\xbe\xd0\xb3\xd1\x80\xd0\xb0\xd1\x84\xd0\xb8\xd0\xb8 \xd0\xb8\xd0\xbc\xd0\xb5\xd0\xbd\xd0\xb8 \xd0\xa1.\xd0\x90.\xd0\x93\xd0\xb5\xd1\x80\xd0\xb0\xd1\x81\xd0\xb8\xd0\xbc\xd0\xbe\xd0\xb2\xd0\xb0, \xd0\x92\xd0\x93\xd0\x98\xd0\x9a), on es va graduar el 1979. All\xc3\xa0, tot i que era un alumne brillant, no li van aprovar el treball de fi de carrera pel seu excessiu \xe2\x80\x9cformalisme\xe2\x80\x9d i per les \xe2\x80\x9cactituds antisovi\xc3\xa8tiques\xe2\x80\x9d. La perestroika i la fi del r\xc3\xa8gim comunista sovi\xc3\xa8tic no li van aportar visibilitat ni reconeixement, per\xc3\xb2 s\xc3\xad que van ser determinants, en aquest sentit, la defensa que el director Andrei Tarkovski va fer de la seva obra i el paper dels nous sindicats. El director que ha marcat decididament la carrera cinematogr\xc3\xa0fica de Sok\xc3\xbarov._NEWLINE_Inicialment, les seves pel\xc2\xb7l\xc3\xadcules van patir sovint la censura sovi\xc3\xa8tica. Despr\xc3\xa9s, un cop dissolta la Uni\xc3\xb3 Sovi\xc3\xa8tica, la seva obra va ser guardonada amb m\xc3\xbaltiples premis internacionals. Malgrat ser conegut principalment per la direcci\xc3\xb3 de drames, Sok\xc3\xbarov tamb\xc3\xa9 \xc3\xa9s autor d'una vintena de documentals, entre els quals destaquen una entrevista a Aleksandr Soljenitsin i un reportatge sobre Grigori K\xc3\xb3zintsev._NEWLINE_Mare i fill (1996) va ser la seva primera pel\xc2\xb7l\xc3\xadcula internacionalment aclamada. La contrapart va arribar l'any 2003 amb el rodatge de Pare i fill, la qual va desconcertar a la cr\xc3\xadtica pel seu impl\xc3\xadcit homoerotisme, fet que Sok\xc3\xbarov sempre va desmentir._NEWLINE_Un dels treballs m\xc3\xa9s coneguts de l'acalamat director rus \xc3\xa9s la seva tetralogia sobre la naturalesa del poder, constitu\xc3\xafda per tres primeres parts biogr\xc3\xa0fiques sobre prominents pol\xc3\xadtics del s.XX i la darrera part basada en el mite de Faust de Goethe, amb la qual Sok\xc3\xbarov tracta la corrupci\xc3\xb3 del poder. Les parts integrants de la tetralogia s\xc3\xb3n Moloch (1999) sobre Hitler, Taurus (2000) sobre Lenin, El Sol (2004) sobre l'emperador Hirohito i, finalment, Faust (2011)._NEWLINE_Sok\xc3\xbarov \xc3\xa9s un convidat habitual del Festival Internacional de Cinema de Canes, on al llarg de les seves anuals edicions s'hi han estrenat de manera consecutiva quatre pel\xc2\xb7l\xc3\xadcules seves._NEWLINE_Internacionalment, el semi-documental L'arca russa (2002) va ser una de les seves pel\xc2\xb7l\xc3\xadcula m\xc3\xa9s exitoses, tant a nivell comercial com tamb\xc3\xa9 des del punt de vista de la cr\xc3\xadtica. La pel\xc2\xb7l\xc3\xadcula \xc3\xa9s considerada una obra mestra tant per les seves captivadores imatges com per haver aconseguit un r\xc3\xa8cord mundial al ser rodada en una sola presa de 92 minuts de durada, sense cap tall. (Mirar tamb\xc3\xa9: Steadicam).\n_START_SECTION_\nFilmografia\n_START_PARAGRAPH_\nLa producci\xc3\xb3 de Sok\xc3\xbarov \xc3\xa9s molt \xc3\xa0mplia, amb m\xc3\xa9s de quaranta pel\xc2\xb7l\xc3\xadcules entre llargmetratges, curts i documentals. Ha dirigit m\xc3\xa9s de quinze obres de ficci\xc3\xb3 i m\xc3\xa9s de 25 documentals, sovint convertits en s\xc3\xa8ries a trav\xc3\xa9s de trilogies. Amb un cinema de gran lirisme i estatisme, Sok\xc3\xbarov explora el vessant pl\xc3\xa0stic de la imatge i els seus possibles significats. Els seus films presenten situacions humanes en contextos de conflicte i dificultat, sovint emmarcats en l'antiga Uni\xc3\xb3 Sovi\xc3\xa8tica. Amb refer\xc3\xa8ncies a la pintura cl\xc3\xa0ssica, les seves obres difuminen les fronteres entre ficci\xc3\xb3 i documental. Les cintes, amb al\xc2\xb7lusions liter\xc3\xa0ries i una persistent consci\xc3\xa8ncia de la mort, s\xc3\xb3n poemes f\xc3\xadlmics en els quals el paisatge adquireix un gran protagonisme._NEWLINE_Tot i que l'obra f\xc3\xadlmica de Sok\xc3\xbarov no ha tingut un acc\xc3\xa9s f\xc3\xa0cil als circuits de distribuci\xc3\xb3 de cinema comercial, des de finals dels anys vuitanta ha estat premiada en diversos festivals de cinema independent i s'ha exposat en museus d'art contemporani.\n_START_SECTION_\nPremis i reconeixements\n_START_PARAGRAPH_\nEl 2011 Sok\xc3\xbarov va guanyar el Lle\xc3\xb3 d'Or de la Mostra de Ven\xc3\xa8cia per la seva pel\xc2\xb7l\xc3\xadcula Faust. Les pel\xc2\xb7l\xc3\xadcules de Sok\xc3\xbarov han estat tamb\xc3\xa9 guardonades en diverses ocasions per l'Acad\xc3\xa8mia de Cinema de R\xc3\xbassia i els seus premis Nika."